**VÁLLALKOZÁSI SZERZŐDÉS MÓDOSÍTÁSA**

amely létrejött egyrészről a

**Kaposvár Megyei Jogú Város Önkormányzata**

( 7400 Kaposvár, Kossuth tér 1. képviseli: Szita Károly polgármester és Molnár György gazdasági igazgató pénzügyi ellenjegyző) címe: H-7400 Kaposvár, Kossuth tér 1.

bankszámlaszáma:11743002-15398006

adószám: 15731591-2-14

mint megrendelő (a továbbiakban: „**Megrendelő**”),

másrészről a(z)

**SZEMECO Szakipari Kft.**

7400 Kaposvár , Baross Gábor utca 18.

Adószáma: 11227405-2-14

Fizetési számla száma: MKB Bank, 10300002-25002937-00003285

Képviseli: Németh Imre

mint Vállalkozó (a továbbiakban: **Vállalkozó**, együttesen mint: **Felek**, önállóan a másik nélkül: **Fél**)

között az alulírott helyen és időpontban a következő feltételekkel:

1. **PREAMBULUM**
   1. A Felek rögzítik, hogy Megrendelő 2015. július 27. napján kelt ajánlattételi felhívásával közbeszerzési eljárást indított **„Vállalkozási szerződés Kaposvár, Rét utca 4. szám alatti Rét Utcai Központi Óvoda és a Kossuth Lajos utca 48. szám alatti Munkácsy Mihály Gimnázium energetikai korszerűsítési munkáira”**tárgyban (a továbbiakban: **Közbeszerzési** **Eljárás**).
   2. Megrendelő a Közbeszerzési Eljárás 1-2. részének eredményét 2015. augusztus 19. napján kihirdette azzal, hogy a Közbeszerzési Eljárás nyertese a Vállalkozó.
   3. Mivel a lefolytatott Közbeszerzési Eljárás során a Megrendelő a Vállalkozó ajánlatát nyilvánította nyertesnek Felek a közbeszerzésekről szóló 2011. évi CVIII. törvény (továbbiakban: **Kbt**.) rendelkezéseinek megfelelően, 2015. szeptember 14.-én Vállalkozási Szerződést (a továbbiakban „Vállalkozási Szerződés”) kötöttek.

**II. A szerződésmódosítás indoka:**

A Vállalkozó a Szerződés előírásainak megfelelően a Létesítmény szerződésszerű megvalósítását a Szerződés aláírásától (2015. szeptember 14.) 2015. október 30-ig köteles megvalósítani. Ez 46 nap kivitelezési időtartamot jelent.

A Szerződés 5.1. pontja rögzíti, hogy a Szerződés hatályba lépésének feltétele a „Támogató Döntés” meghozatala vagy a „Támogatási Szerződés” aláírása.

Megrendelő a „Támogató Döntés” megszületéséről Vállalkozót 2015. szeptember 28-án értesítette, mely időpont egyben a Szerződés hatályba lépésének időpontja.

Tekintettel a kifejezetten rövid kivitelezési időtartamra a Megrendelő és a Vállalkozó a szerződés aláírása és a kivitelezési munka fizikai megkezdhetősége közti időszakot olyan egyik Fél számára sem felróható késedelmi időszakként értékelték, mely befolyással bír a befejezési határidőben való teljesítés tekintetében. Ennek okán a Felek már a szerződéskötést követő időszakban megkezdték a tárgyalásokat a szerződésmódosítás szükségszerűségéről. A kivitelezési időtartam meghosszabbításának érdekében a Megrendelő kezdeményezte a Támogatási Szerződés határidejének módosítását.

Vállalkozó a Szerződés műszaki tartalmának megvalósítását a „Támogatási Döntés” kiértesítésétől kezdhette meg. Ez és a szerződés aláírása között eltelt időszak 14 nap. Ezen időtartam alatt Vállalkozó jelentős időveszteséget szenvedett – mely túlmutat a ténylegesen eltelt időtartamon, mivel az őszi időjárás előrehaladtával a munkavégzésre alkalmas napok száma hatványozottan csökken.

A tárgyi építőipari szakipari munkákról általánosságban elmondható, hogy amennyiben a felület kialakítási munkák nagy része legkésőbb a kora őszi időszakban nem valósul meg, úgy jelentősen megnövekedhet a kivitelezési időtartam. Tárgyi kivitelezési munkák során alkalmazott JUB EPS ragasztóhabarcs és alapvakolat kötési ideje T=+20oC-os levegő hőmérsékleten és 65%-os levegő páratartalmon 24-48 óra, mely kötési idő ez alatti hőmérséklet esetén nagyságrendileg megnő. Ez általánosan igaz más gyártók termékeire is. Az optimálishoz közeli kivitelezési feltételek a szerződéskötést megelőzően feltételezett 2015. szeptemberi munkakezdés esetén még biztosíthatóak lettek volna, de októberben már csak részlegesen.

2015. októberének első két hete e mellett folyamatos esőzéssel telt, mely a szigetelési munkák kivitelezését ellehetetlenítette, a hideg idő beállta a technológiai folyamatok időszükségletét nagymértékben megnövelte, ezáltal a munkavégzés hatékonyságát lecsökkentette. A szerződés aláírásának időpontjában (2015. szeptember 14.) történő munkakezdés mellett részben kizárható lett volna a csapadékos időjárás akadályozó hatása, az építési anyagok kiszállítása azt megelőzően megtörténhetett volna a munkaterületekre. A csapadékos időszak azonban már a munkák megkezdését, a munkaterületekre történő felvonulást is akadályozta.

Mindezek együttvéve olyan mértékű késedelmet okoztak a kivitelezési munkákban, mely ellehetetlenítette a szerződés szerinti befejezési határidő teljesíthetőségét.

Az időközben lefolytatott műszaki egyeztetések alapján megállapítható, hogy a fenti akadályok a kivitelezési munkák végrehajtásában késedelmet okoztak.

Tekintettel arra, hogy a rövid, tartalékidőt nem tartalmazó kivitelezési időtartam nem ad lehetőséget ezen késedelem eredeti szerződéses határidőn belül történő kezelésére, a Vállalkozási Szerződés befejezési határidejét 2015. november 30. napjára szükséges módosítani.

A szerződés szerint a kifizetések, beleértve az előleg kifizetéseket is szállítói finanszírozás útján kerülnek kifizetésre. A 4/2011.(I.28.) Korm. rendelet a 2007-2013 programozási időszakban az Európai Regionális Fejlesztési Alapból, az Európai Szociális Alapból és a Kohéziós Alapból származó támogatások felhasználásának rendjéről változása a 114/F. § és 114/G.§ szakaszokban a 2015. október 31.-ét követő kifizetésekre vonatkozóan szabályozza, hogy az időszakot követően csak utófinanszírozású számla nyújtható be.

A kormányrendelet szerint az időszakot érintő vállalkozási szerződéseknél szükségessé válhat a Vállalkozási Szerződés módosítása, mely jelen szerződésnél a kifizetések érintettsége miatt indokolt.

A szerződés módosítása a fentiek szerint a szerződéskötést követően a szerződéskötéskor előre nem látható okból merült fel.

A módosítás nem határoz meg olyan feltételeket, amelyek ha szerepeltek volna a szerződéskötést megelőző közbeszerzési eljárásban, az eredetileg részt vett ajánlattevőkön kívül más ajánlattevők részvételét, vagy a nyertes ajánlat helyett másik ajánlat nyertességét lehetővé tették volna.

A módosítás a szerződés gazdasági egyensúlyát a nyertes ajánlattevő javára nem változtatja meg.

A szerződés tárgyát az eredeti szerződésben foglalt ajánlattevői kötelezettséghez képest új elemre nem terjeszti ki. A szerződés módosítása a Kbt. 132. §-ban foglaltaknak megfelel, nem ütközik a Kbt. 132. § (1) bekezdése szerinti tilalmakba.

**III. A szerződésmódosítás tárgya**

A szerződő felek a vállalkozási szerződés alábbi részeit módosítják.

1. **A Vállalkozási Szerződésnek a teljesítés határidejére vonatkozó 5.3. pontja az alábbiak szerint módosul:**

*„5.3 Felek megállapodnak, hogy jelen Vállalkozónak a Szerződésben rögzített feladatokat a jelen Szerződés aláírásától 2015. november 30. napjáig kell maradéktalanul teljesíteni.*

1. **A Vállalkozási Szerződésnek a fizetési feltételekre vonatkozó 6.1. és 6.6.1. valamint 6.6.2. pontjai az alábbiak szerint módosulnak:**

*„6.1 Felek rögzítik, hogy a jelen Szerződés szerinti kifizetések utófinanszírozás útján kerülnek kifizetésre. Az előleg kifizetésére és elszámolására a továbbiakban is a 4/2011 kormányrendelet vonatkozik, azonban az előleget a Megrendelő nyújtja.”*

*6.6.1. Felek rögzítik, hogy a Közbeszerzési Eljárást megindító felhívás tartalmával egyezően Vállalkozó a Vállalkozási Díj 10 % -ának megfelelő összegű előleg kifizetését kéri.*

*6.6.2. A Vállalkozó által igényelt előleg összege: 10 600 100,- (azaz tízmillió-hatszázezer-egyszáz) Ft. + ÁFA.”*

**IV. Egyéb rendelkezések**

Szerződő felek a korábbi Szerződéses megállapodásukat egyebekben módosítani nem kívánják. Jelen módosító szerződést, mint akaratukkal mindenben megegyezőt kellő megfontolás és megmagyarázás után aláírják.

Kelt: Kaposvár, 2015. Kelt: Kaposvár, 2015. október 30.

|  |  |
| --- | --- |
| ….............................................….  **Kaposvár Megyei Jogú Város Önkormányzata**  **Szita Károly**  polgármester  Megrendelő | ….............................................….  Vállalkozó |

Pénzügyi ellenjegyző: